b'\n_START_ARTICLE_\nVidas Ra\xc5\xa1inskas\n_START_PARAGRAPH_\nVidas Ra\xc5\xa1inskas (g. 1959 m. lapkri\xc4\x8dio 24 d. Kaune) \xe2\x80\x93 kino re\xc5\xbeisierius, scenaristas ir produseris.\n_START_SECTION_\nBiografija\n_START_PARAGRAPH_\n1975\xe2\x80\x931978 metais Vidas Ra\xc5\xa1inskas mok\xc4\x97si Panev\xc4\x97\xc5\xbeio dramos teatro (dabar Juozo Miltinio dramos teatras) aktori\xc5\xb3 paruo\xc5\xa1imo studijoje, kuriai vadovavo maestro Juozas Miltinis. Nuo 1983 met\xc5\xb3 dirbo re\xc5\xbeisieriaus asistentu Lietuvos kino studijoje. 1995 metais baig\xc4\x97 Kinematografijos institut\xc4\x85 Maskvoje (VGIK), Vladimiro Naumovo kurse. 1992 metais Vidas Ra\xc5\xa1inskas suk\xc5\xabr\xc4\x97 trumpametra\xc5\xbe\xc4\xaf (15 min.) vaidybin\xc4\xaf film\xc4\x85 K\xc5\xab\xc4\x8di\xc5\xb3 vakaras. Vidas buvo \xc5\xa1io filmo autorius, re\xc5\xbeisierius ir suk\xc5\xabr\xc4\x97 vien\xc4\x85 i\xc5\xa1 pagrindini\xc5\xb3 vaidmen\xc5\xb3._NEWLINE_1993 metais Vidas para\xc5\xa1\xc4\x97 scenarij\xc5\xb3 ir sure\xc5\xbeisavo savo pirm\xc4\x85j\xc4\xaf pilno metra\xc5\xbeo, 93 minu\xc4\x8di\xc5\xb3 trukm\xc4\x97s, film\xc4\x85 Mediniai laiptai. 1994 suk\xc5\xabr\xc4\x97 antr\xc4\x85j\xc4\xaf, 56 minu\xc4\x8di\xc5\xb3 trukm\xc4\x97s, \xc5\xa1io filmo variant\xc4\x85. Filme Mediniai laiptai (en: Wooden Staircase) vaidmenis suk\xc5\xabr\xc4\x97 aktoriai: Evaldas Jaras, Gabrielle Odinis, Virginija Kelmelyt\xc4\x97, Dalia Mel\xc4\x97nait\xc4\x97, Vaclovas Bl\xc4\x97dis ir kiti._NEWLINE_Nuo 2003 met\xc5\xb3 Vidas Ra\xc5\xa1inskas gyvena ir dirba Kanadoje, Brit\xc5\xb3 Kolumbijoje. \xc5\xa0iaur\xc4\x97s Amerikos kino gamybos re\xc5\xbeisierius mok\xc4\x97si Vankuverio kino mokykloje bei baig\xc4\x97 kursus Kanados kino centre, Otavoje. Vidas yra vienas i\xc5\xa1 Kanados kino kompanijos Pacific Time Films Inc. steig\xc4\x97j\xc5\xb3, kur \xc5\xa1iuo metu jis dirba ties savo nauju tarptautiniu pilnametra\xc5\xbeiu projektu.\n_START_SECTION_\nPripa\xc5\xbeinimas\n_START_PARAGRAPH_\nFilmo Mediniai laiptai 1-ojo varianto (93 min.) premjera \xc4\xafvyko 1993 metais tarptautiniame festivalyje Kotbuse, Vokietijoje. 1995 metais filmo antrasis variantas (56 min.) laim\xc4\x97jo konkurs\xc4\x85 Maskvoje ir buvo pristatytas JAV Kino meno akademijai, studenti\xc5\xa1kajam Oskarui (en: Student Academy Award).'